DECRET /2023, de de juny, de segona modificació del Decret 59/2022, de 29 de març, de reestructuració del Departament d’Educació.

El Decret 59/2022, de 29 de març, de reestructuració del Departament d’Educació, va fixar l'estructura departamental i va determinar les competències de les unitats que formen part del Departament fins a nivell de secció, i va comportar la creació de dos nous serveis territorials, els Serveis Territorials al Penedès i els Serveis Territorials a l'Alt Pirineu i Aran, i va dotar ambdós serveis territorials d’una estructura per començar a operar, amb voluntat d’ampliar-la segons les necessitats per facilitar-ne l'operativitat en el territori.

El Decret 135/2022, de 19 de juliol, modifica el Decret 59/2022, de 29 de març, de reestructuració del Departament d’Educació, introdueix canvis menors de denominació, d’atribució de funcions i d'adscripció d'alguns òrgans del Departament d'Educació per potenciar l'educació inclusiva i la igualtat d'oportunitats de tot l'alumnat i enfortir el model d'escola catalana, eixos fonamentals del sistema educatiu.

El present Decret consolida l’estructura dels dos nous serveis territorials del Departament d’Educació al Penedès i a l’Alt Pirineu i Aran, i els dota de tota l’estructura necessària per a una organització que possibiliti una actuació eficient en el territori. Al seu torn es crea l’Àrea de Coordinació dels Serveis Territorials i Organismes Adscrits al Departament d’Educació. Així mateix, es modifica el Decret 12/2021, de 2 de març, de la Inspecció d'Educació, a fi de definir les funcions d’inspector en cap territorial adjunt o inspectora en cap territorial adjunta, d’inspector coordinador o inspectora coordinadora territorial i d’inspector coordinador o inspectora coordinadora d’àmbit d’expertesa. Finalment, es fan altres modificacions menors amb voluntat de millora.

Per tot això, d'acord amb el que disposen l'article 23.4 de la Llei 13/2008, del 5 de novembre, de la presidència de la Generalitat i del Govern; la Llei 26/2010, de 3 d'agost, de règim jurídic i de procediment de les administracions públiques de Catalunya, i la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya;

A proposta del conseller d’Educació, i d'acord amb el Govern,

Decreto:

Article 1

Es modifica l'article 6.2 del Decret 59/2022, de 29 de març, de reestructuració del Departament d’Educació, que queda redactat de la manera següent:

“6.2 Per a l'exercici de les seves funcions, la Secretaria General s'estructura en:

a) La Direcció de Serveis.

b) La Direcció General de Professorat i Personal de Centres Públics.

c) La Direcció General de Centres Públics.

d) La Direcció General de Centres Concertats i Centres Privats.

e) El Gabinet Tècnic.

f) L'Assessoria Jurídica.

g) Els Serveis Territorials.

h) L’Àrea de Coordinació dels Serveis Territorials i Organismes Adscrits al Departament d'Educació.”

Article 2

Es modifica l'article 29.2 del Decret 59/2022, de 29 de març, de reestructuració del Departament d’Educació, que queda redactat de la manera següent:

“29.2 Els inspectors de serveis depenen funcionalment de la Inspecció de Serveis, tant si estan adscrits als serveis centrals com si ho estan als serveis territorials.

Els inspectors de serveis exerceixen les funcions b), c), d), e) i f) de l'article anterior i qualsevol altra que els encarregui el o la cap de la Inspecció de Serveis en l'àmbit de les seves competències.”

Article 3

S’incorporen noves funcions, com a lletres h), i), i j), a l'article 71.1 del Decret 59/2022, de 29 de març, de reestructuració del Departament d'Educació, i l'actual lletra h) passa a ser la lletra k), de manera que queda redactat de la manera següent:

“71.1 Corresponen al Servei d'Organització les funcions següents:

a) Elaborar i mantenir el catàleg de processos del Departament i impulsar-ne la millora i l'estandardització.

b) Elaborar les propostes d'estructures organitzatives per adequar-les als objectius departamentals.

c) Coordinar els aspectes funcionals dels sistemes informàtics estratègics que gestiona l'Àrea TIC per alinear-los amb els objectius departamentals.

d) Impulsar i coordinar les mesures organitzatives derivades de la implantació de les tecnologies de la informació i coordinar les accions que en resultin conjuntament amb l'Àrea TIC.

e) Proposar i coordinar els projectes d'organització, millora i racionalització de serveis i procediments i sistemes per a la seva avaluació.

f) Gestionar el coneixement organitzacional del Departament, en col·laboració amb altres unitats del Departament.

g) Impulsar i coordinar els projectes d'administració electrònica i interoperabilitat, en coordinació amb les unitats transversals competents en aquesta matèria.

h) Implementar la gestió de la informació digital d'acord amb les polítiques i els instruments tècnics per a la gestió arxivística dels documents, les dades i els actius digitals de la Generalitat.

i) Impulsar la identificació i l'avaluació de les sèries documentals del Departament.

j) Identificar els sistemes d'informació o aplicacions del Departament susceptibles d'integrar-se amb les solucions de gestió documental i arxiu electrònic de la Generalitat, i donar suport a les unitats responsables.

k) Qualsevol altra funció que li sigui encomanada en relació amb les anteriors.”

Article 4

Se suprimeixen les funcions establertes a les lletres h), j) i k) de l’article 77 del Decret 59/2022, de 29 de març, de reestructuració del Departament d'Educació, que queda redactat de la manera següent:

“Article 77

Servei d'Informació i Atenció Ciutadana

Corresponen al Servei d'Informació i Atenció Ciutadana les funcions següents:

a) Dirigir la prestació del servei d'atenció presencial al Servei d'Informació i Atenció Ciutadana i coordinar la informació que s’ofereix, mitjançant els canals establerts, sobre els serveis i productes que presta l'Administració de la Generalitat, d'acord amb la resta d'òrgans competents en la matèria i el model corporatiu d'atenció presencial.

b) Establir criteris homogenis d'atenció presencial per a tots els serveis i tràmits de què informi el Servei, independentment de quin sigui l'òrgan competent.

c) Coordinar i supervisar el funcionament del registre electrònic.

d) Garantir la prestació correcta del servei, i supervisar els torns de treball del personal i la distribució de les càrregues de treball per garantir la cobertura de l'horari d'atenció a la ciutadania.

e) Supervisar el disseny i l'execució del pla de formació i reciclatge del personal del Servei.

f) Resoldre els conflictes i les situacions adverses que es puguin presentar entre la ciutadania i les persones que presten el servei d'atenció ciutadana.

g) Col·laborar en la difusió de campanyes de la Generalitat sobre polítiques transversals.

h) Impulsar i coordinar l'alineament dels sistemes d'informació i les aplicacions del Departament amb aquests instruments conjuntament amb l'Àrea TIC.

i) Coordinar i donar instruccions als òrgans i unitats competents dependents dels serveis territorials en les funcions d'informació i registre.

j) Qualsevol altra funció que li sigui encomanada en relació amb les anteriors.”

Article 5

Es modifica la lletra k) del punt 1 de l’article 79 del Decret 59/2022, de 29 de març, de reestructuració del Departament d’Educació, que queda redactat de la manera següent:

“k) Serveis Territorials al Penedès.

Àmbit territorial: l'Alt Penedès, el Baix Penedès, el Garraf i l'Anoia, excepte els municipis d'aquesta comarca adscrits a l'àmbit de la Catalunya Central: Calaf, Calonge de Segarra, Castellfollit de Riubregós, els Prats de Rei, Pujalt, Sant Martí Sesgueioles, Sant Pere Sallavinera i Veciana.

Seu: El Vendrell”.

Article 6

Es modifica el títol i el punt 1 de l'article 80 del Decret 59/2022, de 29 de març, de reestructuració del Departament d’Educació, que queden redactats de la manera següent:

“Article 80

Serveis Territorials al Barcelonès, Baix Llobregat, Maresme-Vallès Oriental, Vallès Occidental, Catalunya Central, Girona, Lleida, Penedès i Tarragona

80.1 Dels Serveis Territorials al Barcelonès, Baix Llobregat, Maresme-Vallès Oriental, Vallès Occidental, Catalunya Central, Girona, Lleida, Penedès i Tarragona en depenen:

a) L'Àrea per a la Coordinació i la Planificació Escolar.

b) La Secretaria.

c) El Servei de Personal Docent.

e) La Secció d'Obres i Manteniment.

f) La Secció de Prevenció de Riscos Laborals.

g) La Inspecció Territorial.”

Article 7

S'incorpora l’article 80 bis al Decret 59/2022, de 29 de març, de reestructuració del Departament d'Educació, que queda redactat de la manera següent:

“Article 80 bis

Àrea de Coordinació dels Serveis Territorials i Organismes Adscrits al Departament d’Educació

Corresponen a l’Àrea de Coordinació dels Serveis Territorials i Organismes Adscrits al Departament d’Educació, configurada com a àrea funcional, les funcions següents:

a) Coordinar els projectes de gestió de canvi organitzatiu territorial per assegurar i garantir les polítiques públiques del Departament d'Educació en l'àmbit territorial.

b) Promoure i participar en els mecanismes de gestió que s'adoptin en relació amb els serveis territorials per proposar millores d'eficiència, qualitat i sostenibilitat.

c) Coordinar la recepció de les necessitats i iniciatives dels serveis territorials en l'àmbit de les actuacions de la Direcció de Serveis, per garantir la sostenibilitat de l'organització territorial, en relació amb els recursos humans, gestió econòmica i tecnologies de la informació i comunicació.

d) Coordinar i supervisar el funcionament dels grups de treball integrats per les diferents unitats directives en allò que impacta en l’organització i gestió dels serveis territorials.

e) Planificar i gestionar la interlocució amb les unitats directives competents per al seguiment de les actuacions adoptades en relació amb el funcionament dels serveis territorials.

f) Assessorar la Secretaria General sobre les mesures per millorar la interacció, interlocució i comunicació de les actuacions del Departament al territori.

g) Analitzar i formular propostes d'actuació en el marc de la programació anual per assolir els objectius marcats per la Secretaria General.

h) Donar suport als òrgans de coordinació territorial per impulsar l'adopció de mecanismes d'actuació conjunta o coordinada amb la finalitat d'identificar sinergies que permetin racionalitzar la despesa, optimitzar i garantir la coherència de la planificació territorial.

i) Participar i donar suport en les actuacions dels organismes adscrits que impactin en el territori.

j) Donar suport als grups de treball que es creïn amb el Consorci d'Educació de Barcelona que tinguin per objecte l'anàlisi dels mecanismes de gestió i propostes de millora en eficiència, qualitat i sostenibilitat.”

Article 8

Es modifica l'article 90 del Decret 59/2022, de 29 de març, de reestructuració del Departament d’Educació, que queda redactat de la manera següent:

“Article 90

Serveis Territorials a les Terres de l'Ebre i a l'Alt Pirineu i Aran

90.1 De la direcció dels Serveis Territorials a les Terres de l'Ebre i dels Serveis Territorials a l'Alt Pirineu i Aran en depenen:

a) L'Àrea per a la Coordinació i la Planificació Escolar.

b) La Secretaria.

c) El Servei de Personal Docent.

d) La Secció de Prevenció de Riscos Laborals.

e) La Inspecció Territorial.

90.2 Corresponen a l'Àrea per a la Coordinació i la Planificació Escolar i a la Secretaria el rang orgànic i les funcions establerts als articles 81 i 82, respectivament.

90.3 De la Secretaria dels Serveis Territorials a les Terres de l'Ebre i dels Serveis Territorials a l'Alt Pirineu i Aran en depèn la Secció de Centres i Alumnat.

90.4 Corresponen a la Secció de Centres i Alumnat les funcions establertes a l'article 83.

90.5 Corresponen al Servei de Personal Docent les funcions establertes als articles 85.1 i 86.

90.6 Corresponen a la Secció de Prevenció de Riscos Laborals les funcions establertes a l'article 88.1 d'aquest Decret.

90.7 Dels serveis territorials en depèn la Inspecció Territorial que depèn orgànicament del director o directora dels serveis territorials i funcionalment de la Subdirecció General de la Inspecció d'Educació.”

Article 9

Es modifica la disposició addicional segona, punt a, del Decret 59/2022, de 29 de març, de reestructuració del Departament d’Educació, a fi d’incorporar-hi un darrer apartat que queda redactat en els termes següents:

“- Els Serveis Territorials a Barcelona Comarques passen a denominar-se Serveis Territorials al Barcelonès.”

Article 10

Es modifica la disposició transitòria quarta del Decret 59/2022, de 29 de març, de reestructuració del Departament d’Educació, que queda redactada de la manera següent:

“En l'exercici i desplegament de funcions, els Serveis Territorials d'Educació al Penedès comptaran amb el suport dels Serveis Territorials d'Educació a Barcelona Comarques i els Serveis Territorials d'Educació a l'Alt Pirineu i Aran comptaran amb el suport dels Serveis Territorials d'Educació a Lleida fins al moment en què quedi implementada la nova estructura d’aquests nous Serveis Territorials l’1 d’octubre de 2023.“

Disposicions finals

Primera. Modificació del Decret 12/2021, de 2 de març, de la Inspecció d'Educació.

Es modifica el Decret 12/2021, de 2 de març, en els termes següents:

1. S’incorpora un nou article 16 bis que queda redactat de la manera següent:

“Article 16 bis

Inspector en cap territorial adjunt o inspectora en cap territorial adjunta

Les funcions de l’inspector en cap territorial adjunt o la inspectora en cap territorial adjunta són les següents:

a) Assumir les funcions de l’inspector o la inspectora en cap territorial en cas d’absència d’aquest o d’aquesta.

b) Col·laborar en el desenvolupament de les funcions de l’inspector o la inspectora en cap territorial.

c) Fer el seguiment i promoure la coherència en la implementació dels acords presos en el marc de l’equip de coordinació de la inspecció territorial.

d) Coordinar les tasques relacionades amb les responsabilitats assignades i assessorar la resta d’inspectors i inspectores.

e) Participar en la planificació i disseny del pla de formació territorial.

f) Coordinar l’acollida, seguiment i formació territorial inicial dels inspectors i inspectores de nova incorporació.

g) Col·laborar en el seguiment dels procediments administratius i els terminis de lliurament d’informes i documents.

h) Participar en l’organització i la supervisió de l’estructura administrativa de la inspecció territorial.

i) Qualsevol altra que li sigui encomanada per l’inspector o la inspectora en cap territorial, en relació amb les anteriors.”

2. S’incorpora un nou article 16 ter que queda redactat de la manera següent:

“Article 16 ter

Inspector coordinador o inspectora coordinadora territorial

Les funcions de l’inspector coordinador o inspectora coordinadora territorial són les següents:

a) Participar en les reunions de l’equip de coordinació de la inspecció territorial.

b) Organitzar el treball i coordinar les actuacions que s’han de dur a terme a cada àrea geogràfica, amb la col·laboració dels inspectors i les inspectores d’educació adscrits, seguint les instruccions i les orientacions de la Subdirecció General de la Inspecció d’Educació i la concreció que se’n fa al pla de treball de la inspecció territorial.

c) Liderar el disseny, el desenvolupament, el seguiment i l’avaluació del pla de treball de la inspecció territorial en l’àrea geogràfica corresponent.

d) Convocar, planificar, documentar i conduir les reunions de l’equip d’inspectors i inspectores de l’àrea geogràfica. Elaborar l’ordre del dia i els materials i documents necessaris.

e) Proposar les actuacions necessàries i fer els ajustaments convenients per tal de garantir el funcionament de les reunions i la seva operativitat.

f) Garantir el compliment dels acords de l’equip territorial de la Inspecció i altres encàrrecs que derivin del pla de treball de la inspecció territorial.

g) Impulsar el treball col·laboratiu i en xarxa entre els inspectors i les inspectores a l’àrea geogràfica.

h) Promoure la coherència i la coordinació en les actuacions que s'hagin de dur a terme en la mateixa àrea geogràfica o territori per a un millor compliment dels objectius previstos, ja sigui a través de reunions conjuntes amb les direccions dels centres o serveis educatius, o a través d’instruments compartits i consensuats.

i) Proposar a l’inspector o la inspectora en cap territorial l’assignació dels centres, serveis i encàrrecs de coordinació als membres de l’àrea geogràfica.

j) Compartir amb l’equip de l’àrea geogràfica la informació rebuda i les instruccions i les orientacions de la inspecció territorial, per tal de garantir-ne la contextualització, la planificació, l’aplicació, el seguiment i l’avaluació.

k) Participar en l'avaluació dels inspectors i inspectores de nova incorporació.

l) Posar en coneixement de l’inspector o inspectora en cap territorial qualsevol circumstància rellevant que afecti els centres i serveis educatius o els inspectors i inspectores de la seva àrea geogràfica.

m) Qualsevol altra funció que li sigui encomanada en relació amb les anteriors.”

3. S’incorpora un nou article 18 bis que queda redactat de la manera següent:

“Article 18 bis

Inspector coordinador o inspectora coordinadora d’àmbit d’expertesa

Les funcions de l’inspector coordinador o inspectora coordinadora d’àmbit d’expertesa són les següents:

a) Concretar, mitjançant plans de treballs anuals, el desenvolupament de les línies estratègiques per a l'organització i el funcionament de l'àmbit d'acord amb el seu projecte.

b) Liderar el disseny, el desenvolupament, el seguiment i l’avaluació de les actuacions previstes al pla de treball de l’àmbit.

c) Incorporar els ajustaments i canvis necessaris per tal de millorar la viabilitat del pla de treball de l’àmbit.

d) Impulsar i col·laborar en activitats de formació relacionades i previstes als respectius projectes i orientades a la millora de la competència professional dels membres de l’àmbit.

e) Coordinar i dirigir l’elaboració d’informes, estudis, instruments i propostes concretes de treball relacionades amb l’àmbit.

f) Analitzar l’impacte que els canvis normatius puguin tenir en el desenvolupament de la funció inspectora en centres i serveis educatius, des del punt de vista de la seva expertesa.

g) Proposar, quan ho cregui convenient, la creació i composició de grups impulsors o altres propostes organitzatives que es considerin adequades per al correcte compliment dels objectius de l’àmbit.

h) Col·laborar amb la Subdirecció General de la Inspecció d’Educació en la coordinació amb altres unitats del Departament d’Educació per a la planificació d’actuacions en àmbits d’intervenció comuna o en encàrrecs específics de funcions.

i) Assistir a les reunions convocades per diferents unitats del Departament d’Educació en què es tractin temes relacionats amb l’àmbit, per indicació o amb el vistiplau de la Subdirecció General de la Inspecció d’Educació.

j) Elaborar una memòria anual de l'àmbit en relació amb el pla de treball anual, on es recullin de manera succinta les activitats portades a terme, la valoració qualitativa de l’assoliment dels objectius proposats per al curs i les propostes de millora per incloure-les al pla de treball anual del curs següent.

k) Qualsevol altra funció que li sigui encomanada en relació amb les anteriors.”

Segona

Entrada en vigor

Aquest Decret entrarà en vigor el mateix dia de la seva publicació al *Diari Oficial de la Generalitat de Catalunya*.

Barcelona, de juny de 2023

Pere Aragonès i Garcia

President de la Generalitat de Catalunya

Josep Gonzàlez Cambray

Conseller d’Educació